সোনালি বিবি মামলায় বিস্ফোরক মমতা! কী বললেন শুনুন

ওয়েব ডেস্ক: বাংলা ভাষায় কথা বলায় বাংলাদেশি সন্দেহে দিল্লি থেকে অন্তঃসত্বা সোনালি বিবি খাতুনকে (Sonali Bibi Khatun) বাংলাদেশে (Bangladesh) পুশব্যাক করেছিল কেন্দ্র। তারপর থেকে গড়িয়ে গিয়েছে অনেক জল। শারীরিক অবস্থার অবনতি হলেও বাংলাদেশের রাস্তায় ঘুরে বেড়িয়েছেন বীরভূমের পরিযায়ী পরিবার। অবশেষে বাংলাদেশ পুলিশের হাতে ধরা পড়েন তাঁরা এবং সে দেশের আদালত নথি যাচাই করে তাঁদের ভারতীয় আখ্যা দেন। এদিকে ভারতের সুপ্রিম কোর্টও (Supreme Court) সোনালি এবং তাঁর পরিবারকে দেশে ফিরিয়ে আনার নির্দেশ দিয়েছে। কিন্তু কেন্দ্রের গড়িমসিতে এখনও ভিনদেশে বন্দি একটা গোটা পরিবার।

এবার এই সোনালি বিবি খাতুন এবং তাঁর পরিবারের প্রতি অন্যায়ের অভিযোগ তুলে কেন্দ্রকে নিশানা করলেন পশ্চিমবঙ্গের মুখ্যমন্ত্রী মমতা বন্দ্যোপাধ্যায় (Mamata Banerjee)। মালদহের (Malda) জনসভা থেকে এই ইস্যুতে তিনি কেন্দ্রের উদ্দেশে প্রশ্ন ছুঁড়ে বলেন, “বাংলা ভাষায় কথা বললে সবাই বাংলাদেশি? সোনালি কি বাংলাদেশি ছিল?”

আরও পড়ুন: আমি ভোট চাইতে আসিনি মানুষের পাশে দাঁড়াতে এসেছি: মমতা

একইসঙ্গে, সোনালি খাতুন এবং তাঁর পরিবার প্রসঙ্গে মমতা বলেন, “সোনালি তো ভারতীয় ছিল। ওর তো ভারতের সব ডকুমেন্ট ছিল। তাহলে কেন বিএসএফের হাত দিয়ে অন্তঃসত্ত্বা সোনালিকে বাংলাদেশে পুশব্যাক করে পাঠিয়ে দিলেন? সুপ্রিম কোর্ট বলেছে সোনালিদের ফেরাতে হবে। আমরা কোর্টে কেস করে, অর্ডার করেছি।”

শুধু তাই নয়, এসআইআর ইস্যুতেই এদিন কেন্দ্র সরকারকে নিশানা করেন মুখ্যমন্ত্রী। তিনি স্বরাষ্ট্রমন্ত্রীকে কটাক্ষের সুরে বলেন, “এসআইআর করেছেন অমিত শাহ। চালাকির দ্বারা মহৎ কাজ হয় না।” এরপরেই রাজ্যবাসীকে আশ্বস্ত করে মমতা বলেন, “কাউকে ডিটেনশন ক্যাম্পে যেতে হবে না। কারও নাম বাদ যাবে না। আপনারা ভয় পাবেন না।”